தாய்மையைப் போற்ற வேண்டும். தாயை மதிக்க வேண்டும். அவளின் தியாக குணத்தையும் அன்பையும் மனதில் பதித்துக் கொண்டு பெற்றோர்களைத் தங்களது மனதில் தெய்வமெனப் போற்றி அவர்களைக் கடைசி காலம் வரை தங்களுடனேயே வைத்து, அன்பும், ஆதரவும் கொடுத்து மகிழ்ச்சி அடைய வேண்டும் என்பது இந்தக்கால பெற்றோர்களின் வேண்டுதலாக உள்ளது. பிள்ளைகளின் காலம் வரை பெற்றோர்களின் ஆசி அவர்களுக்கு நல்வாழ்வை அளிக்கும் என்பது நிச்சயம். தாய்மார்கள் தங்கள் பிள்ளைகளை இந்த அளவு அன்பும் ஆதரவுமாக வளர்க்கிறார்கள் என்றால் பொது சேவை செய்பவர்களைப் பற்றி என்னவென்று சொல்வது. தங்களது வாழ்க்கை முழுவதும் ஆதரவற்ற குழந்தைகள், முதியோர், மற்றும் அனாதைகளுக்காகவும் அர்பணித்த அன்னை தெரெசா, பாண்டிச்சேரி அன்னை, பகலிலும், இரவில் மெழுகுவர்த்தி ஏந்தியும் நோயாளிகளுக்கு சேவை செய்து ஆறுதல் கூறிய ப்ளாரென்ஸ் நைட்டிங்கேல் போன்றவர்களை எண்ணிப் பார்க்கும் பொழுது அன்னையர் தினத்தன்று தாய்மார்கள் அனைவரையும் மனமாற வாழ்த்தி சந்தோஷப் படுத்த வேண்டும். நாட்டிற்க்கு உதவியவர்களை நாம் அன்னை என்ற அடை மொழி கொடுத்துக் குறிப்பிடும் பொழுது அவர்களைப் பெற்ற தாய்மார்கள் உண்மையிலேயே தெய்வமாகத் தொழப்பட வேண்டிய பெண் தெய்வங்கள்.